作者:無名氏
標題:十二時・憶少年
內容:承平世，嘉祐壬寅。九月上旬辛。酒醪香旨，谷實豐珍。宗祀敞中宸。賓延上帝五方神。以嚴親。誠心通杳杳，文物盛彬彬。金聲玉色，和奏翕鏗純。蕩無垠。天地一洪鈞。明天子、至化深仁。一意奉精禋。感時怵惕，即事恭夤。用孝教斯民。多儀舉，大恩淪。福來臻。清風動閶闔，皓氣下天津。幣誠玉腆，朱燎焜槱薪。積歡欣。皇曆萬斯春。